Sykepleier

miniatyr|NTNU i Gjøvik er et av universitetene i Norge som tilbyr sykepleierutdanningen. 
Sykepleier (tidligere sykepleierske, sykesøster eller bare søster) er en beskyttet yrkestittel som benyttes av personer med høyere utdanning i sykepleie. Sykepleie er et profesjonsfag, og som yrke omfatter sykepleie ulike funksjoner som utgjør ansvarsområdene til sykepleieren. Sykepleie bygger på teoretisk kunnskap som er utviklet innenfor sykepleierfaget, naturvitenskapelige og sammfunnsvitenskapelige fag.    

Sykepleiere jobber i alle deler av helsetjenesten, blant annet i sykehus, ambulansetjenesten, psykisk helsevern, sykehjem, helsestasjoner, hjemmesykepleien, offshore, undervisning, forskning, saniteten i militæret, og ulike administrative stillinger som for eksempel ledere, HR eller ulike rådgivende funksjoner.   

Sykepleiere forebygger og behandler sykdom, og er sammen med annet helsepersonell ansvarlige for sikkerheten og rekonvalesensen til akutt eller kronisk syke eller skadde mennesker med somatisk sykdom eller psykiatrisk lidelse. Sykepleiere jobber med forebyggende helsetiltak og behandling av livstruende tilstander i mange forskjellige helsesammenhenger.      

Sykepleiere jobber med mennesker i alle aldre, barn og unge, familier og eldre. De behandler personer som er akutt eller kronisk syke og personer med psykiske lidelser. Sykepleiere har også en nøkkelfunksjon innen omsorgstjenesten i kommunene.    

Sykepleierens særegne funksjon er ifølge Norsk Sykepleierforbund «å fremme helse, forebygge og behandle sykdom og hjelpe personer som har eller kan bli utsatt for sykdom/helsesvikt, med å ivareta sine grunnleggende behov».    
 Utdannelse 
Sykepleierutdanningen i Norge er en 3-årig utdannelse på høgskole eller universitet, og utdanningen fører til en bachelorgrad i sykepleie. 

Opptakskravet til Bachelor i sykepleie er generell studiekompetanse. Karakterkravene i norsk og matematikk er fjernet fra og med opptaket til studieåret 2025 . Noen utdanningsinstitusjoner kan fortsatt ha lokale opptakskrav eller poenggrenser. Det er ikke et obligatorisk krav, men en fordel om studentene har forkunnskaper i biologi og kjemi. Sykepleierutdanningen inneholder blant annet teoretiske temaer i anatomi, fysiologi, mikrobiologi, psykiatri, farmakologi og patologi. Studiet inneholder også emner i helsepersonelloven, medikamentregning,  yrkesetiske retningslinjer, etikk og ledelse. Studentene er også ute i forskjellige praksiser i kommune- og spesialisthelsetjenesten.

Per 1. januar 2020 er det 46 høgskoler og universiteter som tilbyr sykepleierutdanning i Norge. Det er også mulig å studere sykepleie utenlands, men sykepleiere med utenlandsk utdannelse må søke spesielt om autorisasjon for å få jobbe i Norge.

Per mai 2025 er det en mangel på 3 100 sykepleiere, spesialsykepleiere og jordmødre i Norge. Dette er en betydelig forbedring fra 2021, da mangelen var på 6 940 personer. Til tross for denne reduksjonen, viser NAVs analyse at Norge kan komme til å mangle 30 000 sykepleiere innen 2040 dersom ikke nødvendige tiltak settes inn. Den økende etterspørselen etter helse- og omsorgstjenester, kombinert med en aldrende befolkning, gjør behovet for sykepleiere enda mer presserende. For å møte denne utfordringen har antall studieplasser i sykepleierutdanningene økt betydelig, og i 2025 fikk over 9 600 søkere tilbud om studieplass, noe som er en økning på 33 % fra året før.
miniatyr|NAVs bedriftsundersøkelse, tall på sykepleiere som mangler, fra 2015 til 2025 

 Autorisasjon 
I Norge er det Statens autorisasjonskontor for helsepersonell (SAFH) som gir sykepleiere autorisasjon som helsepersonell, og hver autorisert sykepleier får et eget registreringsnummer i Helsepersonellregisteret (HPR).

Autorisasjonen skal sikre at sykepleieren har de nødvendige kvalifikasjoner for yrket og dermed ivareta pasientenes sikkerhet. Autorisasjon opphører ved fylte 75 år. Sykepleiere som ønsker å jobbe som sykepleier etter fylte 75 år, må søke om lisens.

Tittelen «sykepleier» er en beskyttet yrkestittel med hjemmel i lov om helsepersonell m.v. (helsepersonelloven). Personer uten autorisasjon har ikke adgang til å bruke samme tittel eller tittel som ligner eller kan gi inntrykk av at vedkommende har autorisasjon.

 Spesialisering 
Når sykepleieren har jobbet klinisk i 2 år kan man velge å spesialisere seg innenfor et område. De fleste spesialutdanningene har krav om to års klinisk erfaring som sykepleier før en kan begynne på videreutdanningen. Utdanningen som gir spesialistkompetanse i sykepleie skjer ved universiteter og høgskoler og fører i flere tilfeller til en mastergrad. Videreutdanningen tar fra 1,5 år til 2 år.

Noen av videreutdanningene/mastergradsutdanningene til spesialsykepleiere er: 

 Anestesisykepleie
 Administrasjon og ledelse
 Intensivsykepleie
 Operasjonssykepleie
 Psykiatrisk sykepleie
 Jordmødre 
 Helsesykepleiere
 Helseinformatikk
 Helseledelse
 Kardiologisk Sykepleie
Kosmetisk dermatologisk sykepleie 
 Revmatologisk sykepleie
 Kreftsykepleie
 Nevrosykepleie
 Barnesykepleie
 Avansert klinisk sykepleie 

Den 19. november 2019 ble mastergraden i avansert klinisk sykepleie vedtatt som spesialistgodkjenning. Dette gjelder sykepleiere som har tatt mastergrad i avansert klinisk sykepleie etter 1. januar 2014. 

 Sykepleierens funksjons- og ansvarsområder 
Sykepleie er et profesjonsfag, ettersom dette er en yrkesgruppe med spesialiserte ferdigheter som skal ha handlingskompetanse til å ivareta bestemte funksjoner og oppgaver innen yrkesprofesjonen. Som yrke omfatter sykepleie 8 ulike funksjoner som utgjør ansvarsområdene til sykepleieren. 

Disse funksjonsområdene innebærer helsefremming, forebygging, behandling, lindring, rehabilitering, undervisning, veiledning, administrasjon, ledelse, fagutvikling og forskning.   

Sykepleiere samarbeider med andre grupper i helsetjenesten. Som for eksempel leger, psykologer, sosionomer, fysioterapeuter, bioingeniører, ambulansearbeidere og helsefagarbeidere. Det viktigste samarbeidet er naturligvis mellom sykepleieren og pasienten. 

 Referanser 

 Litteratur 
 Ole Moseng Sykepleierne kapittel 22 i Profesjonshistorier Pax 2014 ISBN 9788253037523

 Eksterne lenker  
 Utdanning.no sin liste over universiteter og høgskoler som tilbyr sykepleieutdanning i Norge
 Utdanning.no sin yrkesbeskrivelse av sykepleier
 Utdanning.no sin yrkesbeskrivelse av spesialsykepleier
 Utdanning.no sin yrkesbeskrivelse av anestesisykepleier
 Norsk Sykepleierforbund
 Tidsskriftet Sykepleien
 Statens autorisasjonskontor for helsepersonell
 Studieguide over sykepleierutdanning i utlandet
 Sykepleiediskusjon

Kategori:Helsepersonell
Kategori:Sykepleie